Biografije umetnika

**Славица Драгосавац** (1963), дипломирала и магистрирала на Факултету примењених уметности у Београду. Реализовала бројне пројекте из области графике, графичког обликовања и тржишних комуникација. Излагала самостално и на колективним изложбама у земљи и иностранству. Као креативни директор у агенцијама Огилвy и Драфт ФЦБ у Београду, награђивана из области графичког дизајна и оглашавања. Добитник награде из фонда Риста и Бета Вукановић и признања Грифон у категорији Плакат и оглашавање. Била стипендиста Владе републике Италије за стручно усавршавање, CEEPUS (freemover) програма у Хрватској и Интернационалног тренинг програма репродуктивних уметности у Риму. Редовни професор на Факултету уметности у Нишу, на Департману за примењене уметности.

**Владимир Милановић** (1979) дипломирао 2003, магистрирао 2008. и докторирао 2014. на Факултету ликовних уметности у Београду, проф. Биљана Вуковић. На Интердисциплинарним магистарским студијама Универзитета уметности у Београду 2009. стекао је звање магистра уметности у области дигиталне уметности. Излагао на 13 самосталних изложби и на најзначајнијим светским бијеналима и тријеналима графичке уметности. Награде: Велики печат, Београд, 2014; похвала на X Међународном тријеналу графике, Лијеж, 2015; награда спонзора на VII Међународном тријеналу графике, Софија, 2016; 2. награда на X ExYu конкурсу за графику, УЛУС, 2016; похвала на Бијеналу графике, Лођ, 2017. Доцент на Факултету ликовних уметности у Београду.

**Маја Симић** (1975) дипломирала 2002. и магистрирала на Факултету ликовних уметности у Београду на одсеку за графику 2005. где је тренутно на докторским студијама. Члан је УЛУС-а од 2003. Излаже од 2001. и до сада је реализовала више од 10 самосталних изложби и учествовала је на преко 120 колективних изложби у земљи и иностранству. Награде/избор: награда Велики печат, Београд, 2015; 1. Интернационално тријенале дигиталне графике, Фрибур, 2014; Награда за графику Ђорђе Андрејевић Кун, 2002; Награда за графику Факултета ликовних уметности у Београду, 2001. Доцент на Академији уметности Универзитета у Новом Саду.

**Јелена Средановић** (1982, Нови Сад) дипломирала 2005. на Академији уметности у Новом Саду, класа проф. Зорана Тодовића, где је 2009. и магистрирала. Од 1999. излагала је самостално (Нови Сад, Београд, Беч, Билбао, Мадрид...) и на колективним изложбама у земљи и иностранству (Београд, Салцбург, Барселона, Софија, Фрехен, Лајпциг, Бангкок, Бристол, Љубљана, Беч, Париз, Пекинг, Рим, Мадрид, Буенос Ајрес, Њујорк...). Награде/избор: Друга награда на међународној изложби Награда Валтер Кошатски, Беч, 2009; награда Велики печат, Београд, 2010. Члан Удружења ликовних уметника Војводине. Стручни сарадник на Академији уметности у Новом Саду.